Document ID: 31988D0367

*****
ΕΒΔΟΜΗ ΑΠΟΦΑΣΗ ΤΗΣ ΕΠΙΤΡΟΠΗΣ
της 18ης Μαΐου 1988
σχετικά με την εφαρμογή της οδηγίας 72/166/ΕΟΚ του Συμβουλίου περί εναρμονίσεως των νομοθεσιών των κρατών μελών των σχετικών με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων και με τον έλεγχο της υποχρέωσης προς ασφάλιση της ευθύνης αυτής
(88/367/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/166/ΕΟΚ του Συμβουλίου της 24ης Απριλίου 1972 περί εναρμονίσεως των νομοθεσιών των κρατών μελών των σχετικών με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων και με τον έλεγχο της υποχρέωσης προς ασφάλιση της ευθύνης αυτής (1), όπως τροποποιήθηκε τελευταία από την οδηγία 84/5/ΕΟΚ (2), ιδίως το άρθρο 2 παράγραφος 2,
Εκτιμώντας:
ότι, στις 12 Δεκεμβρίου 1973, οι εθνικές ενώσεις ασφαλιστών των εννέα κρατών μελών συνήψαν συμφωνία («Συμπληρωματική συμφωνία») (3) σύμφωνα με τις αρχές που περιλαμβάνονται στο άρθρο 2 παράγραφος 2 πρώτη περίπτωση της οδηγίας 72/166/ΕΟΚ·
ότι η Επιτροπή θέσπισε στη συνέχεια την πρώτη απόφαση 74/166/ΕΟΚ (4) όσον αφορά την εφαρμογή της οδηγίας 72/166/ΕΟΚ, ζητώντας από κάθε κράτος μέλος να μην πραγματοποιεί ελέγχους από τις 15 Μαΐου 1974 σχετικά με την ασφάλιση της αστικής ευθύνης όσον αφορά τα οχήματα με έδρα στο ευρωπαϊκό έδαφος άλλου κράτους μέλους, τα οποία υπόκεινται στη συμπληρωματική συμφωνία της 12ης Δεκεμβρίου 1973·
ότι, στις 14 Μαρτίου 1986, οι ενώσεις ασφαλιστών της Ισπανίας και της Πορτογαλίας και άλλων κρατών μελών, εκτός της Ελλάδας, υπέγραψαν προσθήκη στη συμπληρωματική συμφωνία της 12ης Δεκεμβρίου 1973 επεκτείνοντας το πεδίο εφαρμογής της συμφωνίας αυτής έτσι ώστε να περιλαμβάνει τις ενώσεις της Ισπανίας και της Πορτογαλίας·
ότι, στις 16 Μαΐου 1986, η Επιτροπή θέσπισε τέταρτη απόφαση της Επιτροπής 86/218/ΕΟΚ (5) σχετικά με την εφαρμογή της οδηγίας 72/166/ΕΟΚ του Συμβουλίου με την οποία ζητείται, από την 1η Ιουνίου 1986, να παύσουν οι έλεγχοι ασφάλισης αστικής ευθύνης για τα οχήματα με έδρα την Ισπανία ή την Πορτογαλία που εισέρχονται στο έδαφος των άλλων κρατών μελών, εκτός της Ελλάδας, καθώς και για τα οχήματα που έχουν έδρα σε άλλα κράτη μέλη, εκτός της Ελλάδας, και εισέρχονται στο έδαφος της Ισπανίας ή της Πορτογαλίας·
ότι στις 9 Οκτωβρίου 1987 η ένωση ελλήνων ασφαλιστών αυτοκινήτων οχημάτων και οι αντίστοιχες ενώσεις των άλλων κρατών μελών υπέγραψαν δεύτερη προσθήκη στη συμπληρωματική συμφωνία της 12ης Δεκεμβρίου 1973 επεκτείνοντας το πεδίο εφαρμογής της συμφωνίας αυτής για να συμπεριλάβει την ένωση ελλήνων ασφαλιστών·
ότι, συνεπώς, έχουν πληρωθεί οι προϋποθέσεις για την κατάργηση των ελέγχων ασφάλισης αστικής ευθύνης μεταξύ της Ελλάδας και των άλλων κρατών μελών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από την 1η Ιουλίου 1988 η Ελλάδα παύει να διενεργεί ελέγχους ασφάλισης αστικής ευθύνης των οχημάτων που έχουν βάση τα άλλα κράτη μέλη και αντίστοιχα τα άλλα κράτη μέλη θα σταματήσουν τους ελέγχους αυτούς για τα οχήματα που έχουν έδρα την Ελλάδα.
Άρθρο 2
Τα κράτη μέλη κοινοποιούν αμέσως στην Επιτροπή τα λαμβανόμενα μέτρα για την εφαρμογή της απόφασης αυτής.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 18 Μαΐου 1988.

Labels: 2
18
8